» Les Comes d’Igualada, primera prova de foc pel Roncato Patí Vic | EL9NOU.CAT
Les Comes d’Igualada, primera prova de foc pel Roncato Patí Vic
El Roncato Patí Vic afrontarà un partit important aquest dissabte a partir de 2/4 de 8 del vespre. El conjunt de Quim López visitarà la sempre complicada pista de Les Comes d’Igualada, després de cedir dos punts empatant a casa davant el Vilafranca.
24/10/2009 | 8:00
10127.jpg |
Després del mal resultat de la setmana passada, el conjunt blanc-i-vermell vol donar una millor imatge davant els igualadins. “És un desplaçament complicat però hem d’estar per sobre d’això i hem de competir bé que l’últim dia no ho vam saber fer bé”, explica el capità vigatà, Titi Roca, que tot i així admet que serà un partit “molt complicat”.
El capità és conscient que l’equip no està acabant d’oferir el millor joc però demana “un pèl de paciència”. “Hem començat de nou amb entrenador nou i amb tot un cos tècnic nou i a sobre amb noves regles i ens està costant acostumar-se a un nou plantejament d’equip i també a una nova forma de jugar”, explica Roca.
El Vic es trobarà davant un Igualada que ha tingut resultats dispars en l’inici de temporada, perdent contra el Vilanova però empatant a la pista del Reus Deportiu en el darrer partit. A Les Comes, els de Joan Carles Colàs volen tornar a guanyar davant un Vic que hi arribarà sense haver pogut entrenar al màxim per les angines que ha tingut Romà Bancells o la passa estomacal que ha patit Marc Torra.